### Beslutning

Godkendt.

### Sagsfremstilling

## Resume og sagens baggrund

Som led i den Strategiske Varmeplans mål om at udfase naturgasopvarmning har Kalundborg Kommune modtaget et varmeprojektforslag med mulighed for at etablere kollektiv varme til Gørlev og Kr. Helsinge, dette er vedlagt som bilag 2.

Der er ikke fundet rentable løsninger for kollektivvarmeprojekter i Sæby og [adresse], derfor er den Strategiske Varmeplan ændret, og er vedlagt som bilag 1.

## Indstillinger

Direktøren indstiller, at

1. Varmeprojektforslaget, etablering af nyt fjernvarmeområde til eksisterende landsbyer Gørlev og Kr. Helsinge, sendes i offentlig høring, jf. procesplanen.
2. Den ændrede Strategiske Varmeplan (bilag 1) sendes i offentlig høring.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

[adresse] har fået udarbejdet et varmeprojektforslag, om at etablere et nyt fjernvarmeforsyningsområde for Gørlev og Kirke Helsinge. Besluttes det at sende varmeprojektforslaget i høring og projektforslaget efterfølgende vedtages, kan ca. 1300 naturgasforsynet eksisterende boliger og erhvervslejemål i Gørlev og Kirke Helsinge blive tilsluttet fjernvarme.

Sagen skal danne grundlag for, at der tages en politisk beslutning om vedtagelse af varmeprojektforslaget, i henhold til Varmeforsyningsloven.

*Projektforslag for Gørlev og Kirke Helsinge*

[adresse] har fået udarbejdet et varmeprojektforslag, til de gasforsynede boligområder i Gørlev og Kirke Helsinge, se bilag 2. I varmeplanforslaget er prisen for opvarmning af et standardhus på 130 m2 og et årlige forbrug på 18,6 MWh beregnet til 23.855, - kr. pr. år.

Formålet med projektforslaget er at belyse det planlagte projekts muligheder og konsekvenser, samt at danne grundlag for myndighedsbehandling og godkendelse af projektforslaget, i henhold til Varmeforsyningsloven. Afhængigt af udfaldet af et projekt kan et område f.eks. blive omfattet af fjernvarmeforsyning eller individuel opvarmning såsom varmepumper.

De samfundsøkonomiske og selskabsøkonomiske beregninger viser, at projektforslaget er det mest fordelagtige i forhold til at lade området opvarme ved individuelle løsninger som varmepumper. Projektforslaget er økonomisk robust, og vil selv med udsving i rente og varmeforbrug, som vi ser i øjeblikket forblive robust. Tilslutning er frivillig for den enkelte forbruger. Der arbejdes med en plan om at lade forbrugerne hæfte kollektivt for omkostningerne.

*Procesplan for Gørlev og Kirke Helsinge*

Projektforslaget med foreløbig økonomi sendes i høring hos borgerne med henblik på at danne grundlag for indsamling af interesse tilkendegivelse. Såfremt udvalget beslutter at sende varmplanforslaget i offentlig høring, vil dette ske i februar – 2024.

På baggrund af høringen og indkomne interesse tilkendegivelser, vurdere Kalundborg Forsyning om der grundlag for at udarbejde et revideret projektforslag, som sendes i licitation. Efter licitationen, kendes den endelige anlægsøkonomi. På den baggrund udarbejdes revideret projektforslag som sendes i endelig høring hos borgerne.

I projektforslaget som sendes i høring, vil der fremgå en varmepris baseret på resultatet af licitationen, samt en minimumstilslutningsprocent, for at projektet kan sættes i gang. Berørte parter, herunder kommunen, forsyningsselskaber og grundejere, skal have projektforslaget i høring.

Herefter fremlægges projektet til politisk godkendelse, og Kalundborg Forsynings arbejde med at indgå bindende aftaler med forbrugerne i Gørlev og Kr. Helsinge, kan igangsættes.

Den ovenstående proces gennemføres for at etablere tilstrækkelig gennemsigtighed om fjernvarmens pris for forbrugeren, inden de forpligter sig til tilslutning. Denne proces anbefales, på trods af at den vil være mere tidskrævende. Den endelige høringsproces forventes at være gennemført ultimo 2024/primo 2025. I Aftalen mellem KL og regeringen hedder det, at processen skal være afsluttet ultimo 2023.

*Analyse af Sæby og [adresse]*

Efter en fornyet analyse af de samfundsøkonomiske forhold for etablering af kollektiv varme i Sæby og [adresse] er det konkluderet, at det ikke er økonomisk forsvarligt at etablere kollektiv varme i disse områder.
Det skyldes, at der er relativt få husstandene i disse områder som er spredt over et større område, hvilket gør det dyrere at etablere og drive et kollektivt varmeforsyningssystem.

På baggrund af denne konklusion er det besluttet, at Sæby og [adresse] ikke længere vil få tilbudt kollektiv varme. Det betyder, at husstandene i disse områder selv skal finde alternative varmeløsninger.

*Strategisk Varmeplan – ændres*

På baggrunden af analysen for hhv. Sæby og [adresse], ændres den Strategiske Varmeplan så den ikke længere indeholder kollektiv varme i disse to områder. Den ændrede Strategiske Varmeplan er vedlagt som bilag 1. Der lægges op til at den sendes i offentlig høring, og samtidig får de berørte husstande i Sæby og [adresse] direkte besked om ændringen i den strategiske varmeplan via e-Boks. Den ændrede Strategiske Varmeplan forventes derved at kunne godkendes politisk inden sommerferien 2024.

## Økonomiske konsekvenser

Der er ingen økonomiske konsekvenser, ved at sende den ændrede Strategiske Varmeplan samt varmeplanforslaget for Gørlev og Kirke Helsinge i offentlig høring.

### Sagens forløb

15-01-2024 Teknik- og Miljøudvalget
Anbefales.
24-01-2024 Økonomiudvalget
Anbefales.